A BIZOTTSÁG HATÁROZATA
(2009. december 10.)
a 2007/65/EK határozat melléklete 2A. függelékének a Bizottsággal szerződéses kapcsolatban álló vállalkozások alkalmazottainak a Bizottság épületeibe való belépése tekintetében történő módosításáról
(2009/970/EU)
AZ EURÓPAI BIZOTTSÁG,
tekintettel az Európai Unióról szóló szerződésre és az Európai Unió működéséről szóló szerződésre és különösen annak 249. cikke (1) bekezdésére,
tekintettel az Európai Atomenergia-közösséget létrehozó szerződésre és különösen annak 131. cikkére,
mivel:
(1)
A belépés ellenőrzéséről és a Bizottság épületeinek biztonsági rendszeréről szóló bizottsági közlemény (C(2007) 797) azzal a céllal készült, hogy fokozza a személyek, adatok, épületek és egyéb javak biztonságát.
(2)
Ennek érdekében létrejött a globális biztonsági projekt, amely modern és nagy teljesítményű beléptetés-ellenőrző technológiát alkalmazó automatikus beléptetés-ellenőrző rendszerek üzembe helyezését írja elő valamennyi bizottsági épületben.
(3)
E projekt egyik kulcsfontosságú eleme ésszerűsíteni és csökkenteni a jelenleg forgalomban lévő szolgálati kártyák nagy számát, valamint egyszerűsíteni a belépési kártyáknak és engedélyeknek az alkalmazottak különféle kategóriái és a Bizottsághoz érkező látogatók számára történő kiadásának eljárásait.
(4)
Annak érdekében, hogy a belépési kártyák új rendszerének végrehajtása során az első működési szakasz elindulhasson, különösen a Bizottsággal szerződéses kapcsolatban álló vállalkozások alkalmazottai esetében, a Bizottság standard biztonsági intézkedéseinek és riasztási fokozatainak létrehozásáról, valamint a válsághelyzetek kezelésére vonatkozó operatív eljárások tekintetében eljárási szabályzatának módosításáról szóló, 2006. december 15-i 2007/65/EK bizottsági határozatot (1) néhány helyen, kizárólag adminisztratív és technikai céllal, módosítani kell,
A KÖVETKEZŐKÉPPEN HATÁROZOTT:
1. cikk
A 2007/65/EK határozat melléklete 2A. függeléke 4.2. pontjának b) alpontja helyébe a következő szöveg lép:
„b)
Belépési kártyát adnak ki minden más személyzet számára, amelynek a Bizottság szolgálataival szembeni szerződéses kötelezettségei teljesítéséhez a Bizottság épületeibe való belépésre van szüksége. A határozott időtartamú szerződéssel rendelkező személyzetnek kiállított kártyák nem léphetik túl ezt az időbeli korlátot, kivéve, ha azt a Bizottság Biztonsági Igazgatósága engedélyezi.
Belépési kártyát kell továbbá kibocsátani a Bizottsággal szerződéses kapcsolatban álló vállalkozások valamennyi olyan alkalmazottja számára is, akiknek a szerződéses kötelezettségek teljesítése érdekében be kell jutniuk a Bizottság épületeibe. A Bizottsággal szerződéses kapcsolatban álló vállalkozások alkalmazottja számára kibocsátott belépési kártya a Bizottsággal fennálló szerződés lejártáig érvényes, amennyiben az érintett személy olyan személyazonosító okmánnyal rendelkezik, amely a szerződés érvényességének lejártáig érvényes. Amennyiben ez utóbbi feltétel nem teljesül, a belépési kártya a személyazonosító okmány lejártának napjáig lesz érvényes.
Ha európai parlamenti képviselő kíván belépni a Bizottság valamely épületébe, ezt megteheti, ha bemutatja az Európai Parlament által kiállított belépési kártyáját a szolgálatban lévő biztonsági őrnek, és nem kell átesnie a külső látogatók esetében kötelező további biztonsági ellenőrzésen.”
2. cikk
Ez a határozat az elfogadásának napján lép hatályba.
Ezt a határozatot az Európai Unió Hivatalos Lapjában ki kell hirdetni.
Kelt Brüsszelben, 2009. december 10-én.